“O‘RTA MAXSUS, KASB-HUNAR TA’LIMINI RIVOJLANTIRISh” LOYIHASINI AMALGA OShIRISh ChORA-TADBIRLARI TO‘G‘RISIDA

Kadrlar tayyorlash milliy dasturini amalga oshirish, O‘zbekiston Respublikasi Prezidentining “Ta’lim-tarbiya va kadrlar tayyorlash tizimini tubdan isloh qilish, barkamol avlodni voyaga yetkazish to‘g‘risida” 1997-yil 6-oktabrdagi PF-1869-son Farmonini bajarish, Osiyo taraqqiyot banki bilan hamkorlikni yanada kengaytirish maqsadida Vazirlar Mahkamasi qaror qiladi:
 1. Quyidagilar: 
 Osiyo taraqqiyot banki direktorlar kengashining O‘zbekiston Respublikasiga “O‘rta maxsus, kasb-hunar ta’limini rivojlantirish” loyihasini amalga oshirish uchun Osiyo taraqqiyot bankining o‘zgaruvchi foiz stavkasi bo‘yicha, shuningdek majburiyatlar uchun vositachilik haqi sifatida 0,75 yillik foiz bilan, imtiyozli besh yillik davrni qo‘shgan holda 25 yil muddatga umumiy summasi 57 mln AQSh dollari miqdorida kredit berishni ma’qullaganligi;
 kredit mablag‘laridan 45 kasb-hunar kolleji va litseyni jihozlashda hamda yangi darsliklar va o‘quv-uslubiy qo‘llanmalar nashr etishda, o‘rta maxsus va kasb-hunar ta’limi sohasidagi o‘qituvchilar malakasini oshirishda foydalanilishi ma’lumot uchun qabul qilinsin. 
 2. Belgilab qo‘yilsinki:
 Osiyo taraqqiyot banki krediti O‘zbekiston Respublikasi Hukumatiga O‘zbekiston Respublikasi bilan Osiyo taraqqiyot banki o‘rtasidagi kredit bitimi asosida beriladi;
 O‘zbekiston Respublikasi Oliy va o‘rta maxsus ta’lim vazirligi O‘rta maxsus, kasb-hunar ta’limi markazi (keyingi o‘rinlarda Markaz deb ataladi) loyihani amalga oshirish bo‘yicha ijro etuvchi agentlik hisoblanadi;
 kreditni qaytarish, vositachilik haqi to‘lash va kredit bo‘yicha foizlar bilan bog‘liq xarajatlar davlat budjeti hisobidan amalga oshiriladi. 
 3. Kadrlar tayyorlash milliy dasturini amalga oshirish uchun Osiyo taraqqiyot banki, Koreya Respublikasi Hukumatining Iqtisodiy rivojlanish bo‘yicha hamkorlik jamg‘armasi, Yaponiya xalqaro hamkorlik banki tomonidan O‘zbekiston Respublikasi Hukumatiga beriladigan kreditlardan to‘liq, maqsadli va samarali foydalanilishini ta’minlash uchun 1-ilovaga* muvofiq tarkibda maxsus komissiya tuzilsin.
 Maxsus komissiya:
 O‘zbekiston Respublikasi Hukumati bilan Yaponiya Hukumati, Koreya Respublikasi Hukumati, Osiyo taraqqiyot banki o‘rtasida kasb-hunar kollejlari va akademik litseylar qurish va ularni texnika bilan jihozlash, ular uchun o‘quv-ta’lim materiallari yaratish va nashr etish uchun imtiyozli uzoq muddatli kreditlar berish bo‘yicha imzolangan bitimlarning amalga oshirilishi ustidan monitoring o‘rnatsin;
 Kadrlar tayyorlash milliy dasturini amalga oshirish uchun berilayotgan kredit resurslaridan maqsadli va samarali foydalanilishi ustidan qat’iy nazorat o‘rnatsin. Ajratilgan kreditlarning o‘zlashtirilishi to‘g‘risida Hukumatga muntazam ravishda, har yarim yilda kamida bir marta axborot berib tursin;
 asbob-uskunalar, o‘quv qo‘llanmalari sotib olish va konsalting xizmatlari ko‘rsatish bo‘yicha kontraktlar tuzilgunga qadar kontraktga kiritiladigan takliflarni puxta ekspertiza qilish maqsadida ularning har biri bo‘yicha mutaxassislar, moliya va bank xodimlaridan iborat tarkibda maxsus ekspert guruhlar tashkil etsin;
 bir oy muddatda ko‘rsatib o‘tilgan loyiha doirasida amalga oshiriladigan asbob-uskunalar sotib olish va konsalting xizmatlari ko‘rsatish bo‘yicha tender komissiyalari tuzsin.
 4. Kreditni qaytarish jadvali 2-ilovaga* muvofiq tasdiqlansin. 
 5. O‘zbekiston Respublikasi Moliya vaziri kredit ajratilishi to‘g‘risida O‘zbekiston Respublikasi Hukumati bilan Osiyo taraqqiyot banki o‘rtasidagi bitimni O‘zbekiston Respublikasi Hukumati nomidan imzolashga vakil qilinsin.
 6. O‘zbekiston Respublikasi Adliya vazirligi kredit ajratilishi to‘g‘risida O‘zbekiston Respublikasi Hukumati bilan Osiyo taraqqiyot banki o‘rtasidagi bitim yuzasidan yuridik xulosani bir oy muddatda Osiyo taraqqiyot bankiga taqdim etsin. 
 7. Markaz:
 kredit mablag‘laridan foydalanishga doir zarur hujjatlarni va iqtisodiy jihatdan asoslashlarni Maxsus komissiyaga va O‘zbekiston Respublikasi Moliya vazirligiga o‘z vaqtida taqdim etsin;
 tender yakunlariga ko‘ra va maxsus ekspert guruhlari ijobiy xulosa bergan taqdirda ko‘rsatib o‘tilgan loyiha doirasida amalga oshiriladigan asbob-uskunalar sotib olish va konsalting xizmatlari ko‘rsatish bo‘yicha kontraktlarni belgilangan tartibda tuzsin.
 8. Kadrlar tayyorlash milliy dasturini amalga oshirish uchun Osiyo taraqqiyot banki, Koreya Respublikasi Hukumati va Yaponiya Hukumati tomonidan berilayotgan kreditlar mablag‘lari hisobiga yetkazib berilayotgan asbob-uskunalar, o‘quv-ko‘rgazmali qo‘llanmalar va o‘qitishning texnik vositalari bojxona to‘lovlaridan ozod qilinsin, bojxona yig‘imlari bundan mustasno.
 9. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari B.S. Hamidov va O‘zbekiston Respublikasi Bosh vazirining o‘rinbosari H.S. Karomatov zimmasiga yuklansin.